**Ministru kabineta noteikumu projekta „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis – atvieglot traktortehnikas vadītāju apliecību iegūšanas procesu, vienlaikus uzlabojot teorētiskā un vadīšanas eksāmena kvalitāti.  Risinājumi: ļaut kārtot traktortehnikas eksāmenus, ja vadīšanas prasmes ir apgūtas pašmācībā, un atbrīvot no ceļu satiksmes noteikumu (turpmāk – CSN) eksāmena kārtošanas tos pretendentus, kuru rīcībā jau ir kāda cita traktortehnikas kategorijas vadītāju apliecība, C1 vai C kategorijas sauszemes transportlīdzekļu vadītāja apliecība. Lai uzlabotu un celtu eksāmenu kvalitāti, par visām kategorijām būs jākārto teorētiskais eksāmens par ekspluatācijas drošības jautājumiem un vadīšanas eksāmenā jāiekļauj jauns pārbaudījums – uzbraukšana uz treilera vai estakādes.  Noteikumiem jāstājas spēkā 2018. gada 1. septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība”” (turpmāk – noteikumu projekts) ir sagatavots, pamatojoties uz Ceļu satiksmes likuma 22.panta otro daļu, 25. panta ceturto daļu un likuma “Par reglamentētajām profesijām un profesionālās kvalifikācijas atzīšanu” 18. panta pirmās daļas 1. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd prasības traktortehnikas vadītāja tiesību iegūšanai un atjaunošanai, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtību un termiņus, kā arī gadījumus, kad iznīcināma vadītāja apliecība, nosaka Ministru kabineta 2009. gada 29. septembra noteikumi Nr.1123 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība” (turpmāk – noteikumi Nr. 1123).  Ievērojot Ministru kabineta 2009. gada 3. februāra noteikumu Nr.108 „Normatīvo aktu projektu sagatavošanas noteikumi” 140. punktu, ir sagatavots jauns noteikumu projekts, jo grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma.  Saeimā 2018. gada 12. aprīlī pieņemtie grozījumi Ceļu satiksmes likumā (Nr. 1111/Lp12) paredz, ka ar 2018. gada 1. septembri mainās traktortehnikas vadītāju apliecību kategoriju nosaukumi un vairākas traktortehnikas vadītāju kategorijas (turpmāk – kategorijas) apvienotas vienā kategorijā, tādējādi samazinot pašreizējo kategoriju skaitu līdz 4 kategorijām – TR1, TR2, TR3 un TR4. Ievērojot iepriekš minēto, ir sagatavots jauns noteikumu projekts.  Lauksaimnieku nevalstiskās organizācijas (turpmāk – NVO) jau kopš 2016. gada ir vērsušās Zemkopības ministrijā ar lūgumu pārskatīt traktortehnikas vadītāju apmācības un tiesību izsniegšanas kārtību. NVO nav apmierinātas ar traktortehnikas vadītāju apmācības lielajām izmaksām, kas nav samērojamas ar traktortehnikas vadītāju kvalifikācijas līmeni. Vienas kategorijas iegūšanas vidējās izmaksas ir ap 500 *euro,* Papildus vēl jārēķinās ar aģentūras eksāmenu un vadītāju apliecības iegūšanas izmaksām 30 *euro* apmērā. Kopā tas veido iespaidīgu summu un izmaksas lauksaimniekiem, jo, lai pēc spēkā esošajiem normatīvajiem aktiem pilnvērtīgi varētu strādāt lauksaimniecības nozarē, ir nepieciešamas četru kategoriju vadītāju apliecības:  A — traktori, komunālā pašgājēja traktortehnika un universālās pašgājējmašīnas ar pilnu masu līdz 7500 kilogramiem;  B — visi traktori, komunālā pašgājēja traktortehnika, buldozeri un universālās pašgājējmašīnas;  C — ekskavatori un pašgājēji iekrāvēji;  D — lauksaimniecības pašgājējmašīnas.  Šī iemesla dēļ NVO rosina vienkāršot vadītāju apliecību iegūšanas procesu, vienlaikus saglabājot vai pat ceļot traktortehnikas vadītāju apliecības piešķiršanas procesa kvalitāti. Lauksaimnieku NVO iniciatīvu atbalsta arī mežizstrādē un ceļubūvē iesaistītās institūcijas.  Traktortehnikas vadītāja tiesības pēc eksāmenu nokārtošanas varēs iegūt persona, kas pabeigusi teorētisko un praktisko apmācību izglītības iestādē, kura ir saņēmusi Valsts tehniskās uzraudzības aģentūras (turpmāk – aģentūra) izsniegtu mācību karti, vai arī attiecīgās kategorijas teorētiskās zināšanas un praktisko pieredzi ir apguvusi pašmācībā.  Pirmo variantu izmantos tās personas, kurām nav iespēja praktizēties braukšanā ar attiecīgās kategorijas traktortehniku. Savukārt otrais variants ir paredzēts tām personām, kas pašmācības ceļā ir apguvušas teorētiskās zināšanas par traktortehnikas vispārējo uzbūvi un ekspluatāciju un praktiskās iemaņas vadīt attiecīgo traktortehniku un strādāt ar to.  Būtiskākie grozījumi salīdzinājumā ar esošo kārtību ir šādi:  1) personai tiks dota izvēles iespēja pašmācības ceļā apgūt traktortehnikas teorētiskās zināšanas un tās vadīšanas prasmes vai arī kā līdz šim mācīties pie komersanta vai izglītības iestādē, kas saņēmusi traktortehnikas mācību karti.  Ja personai nav neviena no traktortehnikas kategoriju vadītāja apliecībām, tā pašmācībā varēs iegūt TR1 kategoriju. Savukārt TR2, TR3 vai TR4 kategoriju pašmācībā varēs iegūt persona, kurai vismaz 12 mēnešus jau ir kāda no traktortehnikas vadītāja kategorijām. Šobrīd pašmācības ceļā var iegūt A, D un H kategorijas. Pieredze rāda, ka, praktiski strādājot, var iemācīties vadīt jebkuru traktortehniku. To komersantu un izglītības iestāžu rīcībā, kuras nodarbojas ar traktortehnikas vadītāju apmācību, ir traktortehnika un attiecīgās piekabināmās iekārtas, tomēr tās bieži vien ir fiziski un morāli novecojušas un nodrošina tikai apmācāmo personu traktortehnikas vadītāju pamatprasmju apgūšanu, bet ne prasmi strādāt ar konkrētām modernām, augstražīgām iekārtām. Lai darba ņēmējam vai darba devējam nebūtu jātērē laiks un nauda mācību iestādēs tikai tāpēc, lai darba ņēmējs nokārtotu eksāmenu un iegūtu nepieciešamās kategorijas vadītāju apliecību, noteikumu projekts paredz dot iespēju aģentūrā kārtot attiecīgas kategorijas teorētiskos eksāmenus un vadīšanas eksāmenu, ja zināšanas un vadīšanas prasmes ir iegūtas pašmācībā. Divpadsmit mēneši starp TR1 un nākamās kategorijas iegūšanu ir nepieciešami, lai persona nostiprinātu pieredzi darbā ar iegūto TR1 kategorijas traktortehniku un sagatavotos nākamās kategorijas iegūšanai.  Ja personas rīcībā nav atbilstošas kategorijas traktortehnika, ar kuru mācīties braukt un kārtot aģentūrā vadīšanas eksāmenu, kā arī tā nav spējīga pašmācības ceļā apgūt ceļu satiksmes noteikumus (turpmāk – CSN) vai teoriju par traktortehnikas vispārējo uzbūvi un ekspluatācijas jautājumiem un nokārtot aģentūrā teorētiskos eksāmenus, persona šīs prasmes varēs apgūt pie komersanta vai izglītības iestādē, kas saņēmusi traktortehnikas mācību karti;  2) CSN eksāmenu kārto, iegūstot pirmo traktortehnikas kategoriju vadīšanas apliecību (atkārtoti CSN eksāmens nav jākārto, ja pretendenta rīcībā ir kāda no traktortehnikas kategoriju vadītāja apliecībām).  Nav iemesla atkārtoti likt kārtot vienu un to pašu eksāmenu vairākas reizes, jo CSN eksāmens visām kategorijām ir un būs vienāds;  3) ja personai ir tiesības vadīt C1 vai C kategorijai atbilstošus transportlīdzekļus, tā ir atbrīvota no CSN eksāmenu kārtošanas.  Saskaņā ar CSN traktortehnika pēc savas būtības un konstrukcijas vairāk ir pielīdzināma kravas automobilim. CSN tiek lietots termins “kravas automobilis un traktortehnika”, kad ir runa par bākuguns lietošanu, kravas iekraušanu, aizlieguma zīmēm, kā arī šo transportlīdzekļu gabarītiem un masas ierobežojumiem;  4) teorētiskais eksāmens tiks kārtots elektroniski testa veidā.  Teorētiskais eksāmens sastāvēs no divām daļām:   * CSN jautājumiem; * traktortehnikas ekspluatācijas drošības jautājumiem.   Patlaban teorētiskais ekspluatācijas eksāmens ir tikai A un D kategorijām, ja zināšanas ir iegūtas pašmācībā. Eksāmens tika kārtots mutiski, atbildot uz diviem jautājumiem par ekspluatācijas drošību. Noteikumu projekts paredz, ka persona teorētisko, tostarp uzbūves un ekspluatācijas, eksāmenu kārto elektroniskajā vidē testa veidā, atbildot uz 10 jautājumiem;  5) noteikumu projekts paredz noteikt, ar kādu traktortehniku būs jākārto vadīšanas eksāmens, lai iegūtu konkrēto kategoriju. Šobrīd šī prasība ir noteikta vispārīgi, proti, ka vadīšanas eksāmenu kārto ar atbilstošo traktortehniku. Vadīšanas eksāmenu pēc noteikumu projekta pieņemšanas personas kārtos ar konkrētas kategorijas visplašāk izmantoto traktortehniku, piemēram, TR1 un TR2 kategorijās – ar traktoru un piekabi, TR3 kategorijā – harvesteru vai forvarderu un TR4 kategorijā – ar veltni;  6) noteikumu projekts paredz papildu prasības vadīšanas eksāmena kārtošanā. Tā kā mācību programmā tiks iekļauta jauna figūra – treileris vai estakāde, šo figūru izpilde tiks pārbaudīta arī vadīšanas eksāmenā. Šī figūra eksāmenā būs jāizpilda TR3 un TR4 kategorijām, jo šo kategoriju transportlīdzekļus pārsvarā pārvieto ar treilera palīdzību. Precizēta esošo figūru izpilde, piemēram, figūra “garāža” ir jāizpilda, iestumjot piekabi "garāžā" atpakaļgaitā no 90 grāduleņķa ar vienasu vai divasu piekabi no labās vai kreisās puses;  7) noteikumu projektā ietverta jauna norma par traktortehnikas braukšanas mācību atļaujas izsniegšanas, atjaunošanas un apmaiņas kārtību. Lai pretendents varētu mācīties vadīt transportlīdzekli, tam saskaņā ar Ceļu satiksmes likuma 22. panta sesto daļuirjābūt klāt braukšanas mācību atļaujai. Līdz šim šāda atļauja netika izsniegta, jo normatīvais akts to neparedzēja. Lai persona atbilstoši Ceļu satiksmes likumam un Ceļu satiksmes noteikumiem varētu veikt mācību braucienus ar traktortehniku, noteikumu projekts paredz, ka aģentūra izsniegs, atjaunos un apmainīs traktortehnikas braukšanas mācību atļaujas.  Traktortehnikas braukšanas mācību atļaujas izsniegšana, apmaiņa un atjaunošana izriet no Ceļu satiksmes likuma 22. panta otrās daļas, kas paredz, ka Ministru kabinets nosaka transportlīdzekļa vadītāja tiesību iegūšanas kārtību. Ceļu satiksmes likuma 22. panta otrā daļa ir jāskata kopsakarā ar šī panta sesto daļu, kas paredz, ka personai, kura mācās braukt ar mehānisko transportlīdzekli, ir jābūt klāt braukšanas mācību atļaujai. Tādējādi pilnvarojums Ministru kabinetam izriet no Ceļu satiksmes likuma 22. panta otrajā daļā paredzētā transportlīdzekļa vadītāja tiesību iegūšanas kārtības regulējuma, kas ietver arī braukšanas mācību atļaujas regulējumu. Atbilstoši Ministru kabineta 2009. gada 3. februāra noteikumu Nr.108 „Normatīvo aktu projektu sagatavošanas noteikumi” 45.punktam pilnvarojumā nosaka Ministru kabineta noteikumu satura galvenos virzienus.  Traktortehnikas braukšanas mācību atļauja ir no vadītāju apliecības atvasināts dokuments, kas tiek izsniegts kā pagaidu dokuments pirms vadītāju apliecības, un tas apliecina personas tiesības mācīties vadīt transportlīdzekli;  8) noteikumu projekts paredz, ka tai traktortehnikai un tās piekabei, ar kuru notiek vadīšanas eksāmens, no ekspluatācijas viedokļa ir jāatbilst tieši tādām pašām prasībām kā traktortehnikai un tās piekabēm, kas piedalās ceļu satiksmē. Tādējādi traktortehnikai un tās piekabei attiecīgi ir jābūt reģistrētai, apdrošinātai un derīgai valsts tehniskajai apskatei;  9) Ministru kabinetam Ceļu satiksmes likumā ir ietverts pilnvarojums noteikt kārtību, kādā apliecības tiek iznīcinātas, kā arī gadījumus, kad iznīcina apliecību. Tādējādi noteikumu projekts paredz, ka traktortehnikas vadītāja apliecība nav jāuzglabā un ir iznīcināma šādos gadījumos:   1. ja transportlīdzekļa vadītājam tiek piemērots sods – transportlīdzekļu vadīšanas tiesību atņemšana – un termiņš noteikts uz gadu vai ilgāk. Tomēr tiesību atņemšanas termiņu neņems vērā gadījumos, ja tiesības atņemtas par transportlīdzekļa vadīšanu alkoholisko dzērienu, narkotisko, psihotropo, toksisko vai citu apreibinošo vielu iespaidā; 2. vadītājam ir atņemtas transportlīdzekļu vadītāja tiesības, jo ir reģistrēts maksimāli pieļaujamais pārkāpumu uzskaites punktu skaits; 3. iznīcināmas arī tās traktortehnikas vadītāja apliecības, kas ir atrastas un tiek uzglabātas ilgāk par vienu gadu vai mazāk par vienu gadu, ja uzglabāšanas laikā beidzies traktortehnikas vadītāja apliecības derīguma termiņš vai ir cits normatīvo aktu pamatojums, piemēram, persona ir mirusi, veselības stāvokļa dēļ, vecuma dēļ vai dažādi dzīves gadījumi, kādēļ apliecība ir nederīga.   Traktortehnikas vadītāja apliecība ir aģentūras izdots stingrās uzskaites dokuments, kas satur personas datus, tāpēc nederīgais dokuments ir jāaiznīcina, lai pasargātu personas datus. Traktortehnikas vadītāja apliecību iznīcina tādā veidā, kas nepieļauj tās atjaunošanas iespēju, piemēram, sagriežot vai sasmalcinot;  10) noteikumu projekts paredz, ka personai, pirms tā iegūst tiesības vadīt citu kategoriju traktortehniku, pēc sodāmības dzēšanas vai noņemšanas ir jāatjauno iepriekš iegūtās tiesības. Šāda kārtība jau pastāv automobiļu un traktortehnikas nozarē, tikai traktortehnikai tā nebija noteikta normatīvajā aktā. Ceļu satiksmes likums nav paredzējis situāciju, ka persona varētu atteikties no atņemtajām traktortehnikas vadītāja kategorijām. Aģentūras informatīvajā sistēmā ir atzīme, ka vadītāja apliecība ir aizturēta, un tā sākotnēji ir jāatjauno, lai persona var iegūt jaunas traktortehnikas kategorijas tiesības;  11) noteikumu projekts paredz, ka pēc katra teorētiskā un vadīšanas eksāmena tiek sagatavots protokols, kurā ir atspoguļota informācija par eksāmenu gaitu un pieņemto lēmumu par eksāmena rezultātiem. Aģentūras amatpersona pēc protokola sagatavošanas paziņo personai pieņemto lēmumu un norāda uz pieļautajām kļūdām vai eksāmena pārtraukšanas iemeslu;  12) noteikumu projekts paredz Latvijas Republikā un ārvalstīs izdotas traktortehnikas vadītāja apliecības apmaiņas kārtību, ja tai ir beidzies derīguma termiņš, mainījušies personas dati vai arī tā ir bojāta. Tā kā starp Eiropas Savienības dalībvalstīm un Eiropas Ekonomikas zonas valstīm nav noteikts vienots traktortehnikas vadītāju apliecību paraugs un traktortehnikas kategorijas, aģentūrai pirms traktortehnikas vadītāja apliecības apmaiņas ir jāpieprasa informācija no izdevējvalsts kompetentās institūcijas, lai varētu salīdzināt ar Latvijas traktortehnikas kategorijām;  13) noteikumu projekts paredz, ka aģentūra neatjauno ārvalstīs izdotu vadītāja apliecību, jo tai nav piekļuves ārvalsts sistēmām vai datubāzēm, kurās glabājas informācija par konkrēto personu kādreizējām traktortehnikas vadītāja tiesībām. Lai persona atjaunotu ārvalstīs izdotu traktortehnikas vadītāja apliecību, tai ir jādodas uz konkrēto iestādi, kas to bija izsniegusi.  Toties aģentūra var apmainīt ārvalstīs izdotu transportlīdzekļu vadītāja apliecību, kas apliecina tiesības vadīt traktortehniku. Šobrīd noteikumos Nr. 1123 noteikts, ka tiek apmainīta ārzemēs izdota vadītāja apliecību, bet nav paredzēta šīs vadītāja apliecības apmaiņas kārtība. Latvijā patlaban spēkā ir 8 un ar 2018. gada 1. septembri spēkā būs 4 traktortehnikas vadītāja apliecības kategorijas. Lai iegūtu attiecīgo traktortehnikas vadītāja kategoriju Latvijā, personai ir jākārto eksāmeni par katru traktortehnikas kategoriju. Savukārt ārzemēs, pārsvarā Eiropas Savienības vai Eiropas Brīvās tirdzniecības asociācijas dalībvalstīs, izdotās transportlīdzekļu vadītāja apliecībās traktortehnikas kategorija tiek atzīmēta ar vienu vai divām kategorijām, un šīs kategorijas pamatā ir iekļautas transportlīdzekļu (autovadītāja) apliecībā bez kādiem skaidrojumiem par kategoriju. Ir arī valstis, kurām atsevišķas traktortehnikas kategorijas nav, bet, lai brauktu ar traktortehniku, ir jābūt noteiktai autovadītāja kategorijai. Tāpat ir valstis, kurās bez transportlīdzekļu vadītāja apliecības ir nepieciešama vēl arī atsevišķa atļauja, lai strādātu ar konkrēto traktortehnikas grupu. Tādējādi, lai apmainītu ārzemēs izdotu transportlīdzekļu vadītāja apliecību, kas apliecina tiesības vadīt traktortehniku, normatīvais akts paredz, ka:   1. aģentūra neskaidrības gadījumā varēs pieprasīt nepieciešamo informāciju par traktortehnikas kategorijām no Ārlietu ministrijas vai attiecīgās dokumenta izdevējvalsts kompetentās institūcijas; 2. tad, ja personu rīcībā ir Eiropas Savienības dalībvalstī vai Eiropas Brīvās tirdzniecības asociācijas dalībvalstī, vai tajās valstīs, ar kurām noslēgts attiecīgs starptautiskais līgums, izdota transportlīdzekļu apliecība, kas apliecina prasmes vadīt traktortehniku, bet tajā sīkāk nav norādīts traktortehnikas kategoriju atšifrējums, apmainot vadītāja apliecību, tiek izsniegta TR2 traktortehnikas vadītāju apliecība. Ja persona vēlēsies iegūt arī TR3 (meža mašīnas) vai TR4 (ceļubūves mašīnas) kategoriju un tās rīcībā nav dokuments, kas apliecina šo kategoriju vadītāja prasmes, tad, lai persona pierādītu attiecīgās vadītāju prasmes, tā kārto vadīšanas eksāmenu ar attiecīgo traktortehniku; 3. apmainot transportlīdzekļu vadītāja apliecību, kas apliecina traktortehnikas vadīšanas prasmes un ko nav izdevusi 2. punktā minētā valsts, pēc pozitīvas dokumentu pārbaudes, lai persona iegūtu TR2, TR3 un TR4 kategoriju, tai ir jākārto vadīšanas eksāmens ar attiecīgās kategorijas traktortehniku, jo šo valstu transportlīdzekļu vadītāja apliecības neatbilst 1968. gada Konvencijā par ceļu satiksmi noteiktajām vadītāja apliecības kategorijām;   14) pašlaik spēkā ir divi traktortehnikas vadītāja apliecības veidi un speciālās traktortehnikas vadītāja apliecība (skatīt anotācijas pielikumu). Līdz 2019. gada 13. oktobrim ir spēkā (vecās) traktortehnikas vadītāja apliecības un speciālās traktortehnikas vadītāju apliecības, un 10 gadus spēkā būs šī brīža traktortehnikas vadītāja apliecība. Lai samazinātu traktortehnikas vadītāja apliecību skaitu, iepriekšējās divas apliecības tika apvienotas vienā, izveidojot jaunu traktortehnikas vadītāja apliecību, ko sāka izdot no 2009. gada 14. oktobra un izdos līdz 2018. gada 31. augustam. Tā būs derīga līdz 2028.gada 31.augustam. Ar 2018. gada 1. septembri aģentūra sāks izdot jaunās traktortehnikas vadītāja apliecības. Tādējādi noteikumu projekts paredz spēkā esošo traktortehnikas kategoriju pielīdzināšanas kārtību jaunajām kategorijām. Esošās traktortehnikas kategorijas tiks pielīdzinātas jaunajām kategorijām pēc tabulā atspoguļotās shēmas.  tabula  **Traktortehnikas kategoriju pielīdzināšana**   |  |  |  | | --- | --- | --- | | No 04.11.1997. līdz 13.10.2009. (vecās) | No 14.10.2009. līdz 31.08.2018 | No 01.09.2018. | |  | A | TR1 | | A un A1 | B | TR2 | | B un B1 | B | TR2 | | C un C1 | A | TR1 | | D un D1 | D | TR2 | | E | E | TR4 | |  | C | TR2 | | Ekskavators | B un C | TR2 | | Iekrāvēji | B un C | TR2 | | Buldozers | B | TR2 | | Ceļu būves un kopšanas mašīnas | G | TR4 | | Meža mašīnas | F | TR3 | | Cita pašgājēja tehnika | H | TR2 |   Ievērojot izmaiņas traktortehnikas kategorijās, būs nepieciešamas izdarīt izmaiņas arī aģentūras pārziņā esošajā sistēmā “Traktortehnikas un tās vadītāju informatīvā sistēma” un Iekšlietu ministrijas Informācijas centra pārziņā esošās informācijas sistēmas “Integrētā iekšlietu informācijas sistēma” apakšsistēmā “Mantu meklēšana un pārlūkprogrammā “Mobapp”” saistībā ar datu apmaiņas procedūru, jo esošās kategorijas būs jāpapildina ar jaunajām traktortehnikas TR1, TR2, TR3 un TR4 kategorijām.  Savukārt informāciju par sodāmību aģentūra no valsts informācijas sistēmas “Sodu reģistrs” iegūs esošajā kārtībā tiešsaistes režīmā;  15) noteikumu projekts sagatavots, lai noteiktu gadījumus, kuros iznīcina traktortehnikas vadītāja apliecības, un reglamentētu kārtību, kādā tiks iznīcinātas vadītāja apliecības. Aģentūra ir tiesīga iznīcināt tās traktortehnikas vadītāja apliecības, kuras tā pati ir izdevusi. Citas valsts izdotās traktortehnikas vadītāja apliecības aģentūra neiznīcina, bet nosūta izdevējvalsts kompetentajām institūcijām vai Ārlietu ministrijai;  16) noteikumu projektā norādīta traktortehnikas vadītāju mācību programmu atbilstība likuma „Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) 44. panta otrajā daļā noteiktajiem izglītības un profesionālās kvalifikācijas līmeņiem. Saskaņā ar reglamentēto profesiju likuma 18. panta pirmās daļas 1. punktu un Ministru kabineta 2006.gada 6.jūnija noteikumu Nr.460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām” 1. pielikuma 4. punktu traktortehnikas vadītājs ir reglamentētās profesijas “mehāniskā transportlīdzekļa vadītājs” specialitāte. Ja personas, kas Latvijā ir ieguvušas tiesības veikt profesionālo darbību traktortehnikas vadītāja profesijā, vēlas strādāt šajā profesijā ārvalstīs, tām ir nepiecišsama profesionālās kvalifikācijas atzīšana. Tāpat arī ārvalstīs iegūtā traktortehnikas vadītāja profesionālā kvalifikācija ir jāatzīst, ja persona vēlas strādāt Latvijā. Ja šo personu pārvietošanās notiek starp Eiropas Ekonomikas zonas valstīm, profesionālās kvalifikācijas atzīšanas principus nosaka Eiropas Parlamenta un Padomes 2005.gada 7.septembra Direktīva 2005/36/EK par profesionālo kvalifikāciju atzīšanu (turpmāk – direktīva 2005/36/EK), kas Latvijā pārņemta ar reglamentēto profesiju likumu. Profesionālās kvalifikācijas atzīšanai ir nepieciešams piemērot vienotu kvalifikācijas līmeņu ietvarstruktūru, kas noteikta direktīvas 2005/36/EK 11.pantā un reglamentēto profesiju likuma 44.panta otrajā daļā;  17) noteikumu projekta pārejas noteikumi paredz aģentūras eksāmenu kārtošanas kārtību. Ja persona mācības ir uzsākusi mācību grupā, kas reģistrēta pirms 2018.gada 1.septembra, tad mācības tiek turpinātas un pabeigtas saskaņā ar to kārtību, kāda bija spēkā mācību uzsākšanas brīdī. Savukārt persona var izvēlēties kārtību, pēc kuras kārtot aģentūras eksāmenus. Šajā sakarā ir divas iespējas:  1) eksāmenus kārto saskaņā ar to kārtību, kas bija spēkā līdz 2018.gada 1.septembrim. Tādējādi persona kārto CSN eksāmenu un vadīšanas eksāmenu uz attiecīgās kategorijas traktortehniku, ar kuru ir apgūtas vadīšanas prasmes. Piemēram, D kategorijai tā ir lauksaimniecības pašgājējmašīna, bet E kategorijai – autogreiders. Savukārt atbilstoši jaunajai kārtībai personai aģentūras vadīšanas eksāmens lauksaimniecības pašgājējmašīnu vietā būtu jākārto ar traktoru un piekabi, bet autogreidera vietā – ar veltni;  2) eksāmenus kārtot saskaņā ar jauno kārtību, kas stājās spēkā ar 2018.gada 1.septembri. Tādējādi persona kārto CSN eksāmenu (ja tai nav kāda no traktortehnikas kategorijām vai C vai C1 autovadītāju kategorijas apliecība), ekspluatācijas eksāmenu un attiecīgās kategorijas traktortehnikas vadīšanas eksāmenu. Šādu iespēju var izmantot tās izglītības iestādes, kuras grupas ir reģistrējušas pirms 2018.gada 1.septembra un vēl nav uzsākušas vadītāju praktiskās apmācības, vai arī profesionālās vidējās vai augstākās izglītības iestādes, kuras īsteno traktortehnikas vadītāju apmācības programmas vairāku semestru garumā.  Augstāk minētie nosacījumi ir piemērojami arī tiem, kuri apmācības ir apguvušas eksternā.  Atbilstoši Ministru kabineta 2009. gada 3. februāra noteikumu Nr.108 „Normatīvo aktu projektu sagatavošanas noteikumi” 45.punktam pilnvarojumā nosaka Ministru kabineta noteikumu satura galvenos virzienus. Ievērojot iepriekšminēto, jāsecina, ka Ministru kabineta noteikumos tiek detalizēti noteikta likuma īstenošanas kārtība un pilnvarojumā nav sīki jāuzskaita viss Ministru kabineta noteikumu saturs. Tādējādi noteikumīu projekta normas, kas paredz traktortehnikas vadītāja apliecības un traktortehnikas braukšanas mācību atļauju paraugu, ir uzskatāmas par palīglīdzekli likuma normas (konkrēti Ceļu satiksmes likuma 22. panta otrās daļas) īstenošanai. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta izstrādē saskaņā ar Zemkopības ministrijas 2017. gada 2. marta rīkojumu Nr. 37 „Par traktortehnikas darba grupas izveidošanu” ir iesaistītas šādas institūcijas:  1) Zemkopības ministrija;  2) Valsts tehniskās uzraudzības aģentūra;  3) VSIA „Sertifikācijas un testēšanas centrs”;  4) biedrība „Zemnieku saeima”;  5) biedrība „Lauksaimnieku organizāciju sadarbības padome”;  6) biedrība “Lauksaimniecības statūtsabiedrību asociācija”;  7) biedrība “Latvijas Neatkarīgo mežizstrādātāju asociācija”;  8) biedrība “Latvijas Lauksaimniecības kooperatīvu asociācija”;  9) biedrība „Lauksaimniecības tehnikas ražotāju un tirgotāju asociācija”.  Pavisam ir notikušas piecas formālas Traktortehnikas darba grupas sanāksmes, kurās papildus iekļautajām institūcijām tika pieaicinātie eksperti no  1) biedrības „Latvijas ceļu būvētājs”;  2) SIA „Latvijas Lauku konsultāciju un izglītības centrs”;  3) profesionālās izglītības kompetences centra “Ogres tehnikums”;  4) profesionālās izglītības kompetences centra “Smiltenes tehnikums”;  5) profesionālās izglītības kompetences centra “Priekuļu tehnikums”;  6) Aizkraukles profesionālās vidusskolas;  7) Valsts Kandavas lauksaimniecības tehnikuma. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz personām, kas vēlas iegūt vai atjaunot noteiktu kategoriju traktortehnikas vadītāja tiesības, un personām, kas vēlēsies saņemt, apmainīt traktortehnikas vadītāju apliecību un saņemt braukšanas mācību atļaujas. Pēc noteikumu projekta spēkā stāšanās aģentūra kalendārajā gadā plāno izsniegt 3700, apmainīt 43 000 un atjaunot 550 vadītāju apliecības, kā arī izsniegt 400 un apmainīt 50 braukšanas mācību atļaujas. Noteikumu projekts attiecas uz aģentūru, jo tai ir jānodrošina vadītāju apliecības un braukšanas mācību atļaujas izsniegšana, apmaiņa un atjaunošana. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts labvēlīgi ietekmēs un samazinās administratīvo slogu, uzņēmējdarbības vidi un uzņēmumus, kas nodarbinās potenciālos vai nodarbina esošos traktortehnikas vadītāju apliecību īpašniekus.  Administratīvā sloga samazinājuma ietekme:   1. personām būs iespējams kārtot attiecīgās kategorijas teorētiskos eksāmenus un vadīšanas eksāmenu, ja zināšanas un vadīšanas prasmes ir iegūtas pašmācībā. Tādējādi personas vai darba devēji varēs ietaupīt finanšu līdzekļus (ap 500 *euro*) un laiku no 83 līdz 200,5 stundām atkarībā no kategorijas nepieciešamo kursu apguvē mācību iestādē; 2. persona būs atbrīvota no CSN eksāmenu kārtošanas, ja tai ir tiesības vadīt C1 vai C kategorijai atbilstošus transportlīdzekļus, tāpēc aģentūras amatpersonām nebūs jāpieņem šis eksāmens un persona un aģentūras amatpersonas ietaupīs 30 minūtes no teorētiskā eksāmena laika. Toties personām būs jākārto un aģentūras amatpersonām būs jāpieņem teorētiskais eksāmens par traktortehnikas ekspluatāciju – tas aizņems 10 minūtes. Tātad teorētiskais eksāmenu kārtošanas laiks tiks samazināts par 20 minūtēm. Personai nebūs jātērē laiks (16 stundas) un attiecīgi finanses par CSN mācību programmas atkārtoto apguvi (starp kategorijām šīs mācību programmas saturs neatšķiras).   Salīdzinājumā ar spēkā esošajiem noteikumiem Nr. 1123 jaunums ir traktortehnikas braukšanas mācību atļaujas izsniegšana. Šī iemesla dēļ administratīvais slogs varētu palielināties aptuveni 400 personām šo atļauju saņemšanai un aģentūras amatpersonām to izsniegšanai. |
| 3. | Administratīvo izmaksu monetārs novērtējums | Lauksaimniecībā strādājošo vidējā darba samaksa stundā saskaņā ar CSP datiem ir 7,75 *euro*.  Noteikumu projekta 3. un 4. punkts. Fotogrāfijas un personu apliecinošo dokumentu iesniegšana, lai saņemtu (3700), apmainītu (4300), atjaunotu (550) vadītāju apliecību un saņemtu (400), apmainītu (50) un atjaunotu (20) braukšanas mācību atļaujas:  C = (7,75 x 0,01) x (9020 x 1) = 699 *euro*  Noteikumu projekta 4. punkts. Dokumentu uzrādīšana aģentūrā pirms eksāmenu kārtošanas  C = (7,75 x 0,05) x (3700 x 1) = 1434 *euro*  Noteikumu projekta 9. un 15. punkts. Vadītāju apliecību un atļauju nodošana aģentūrā:  C = (7,75 x 0,01) x (4350 x 1) = 337 *euro* |
| 4. | Atbilstības izmaksu monetārs novērtējums | Valsts tehniskās uzraudzības aģentūrā strādājošo vidējā darba samaksa stundā ir 5,37 *euro*.  Noteikumu projekta 5. punkts.  Izmaksas Valsts tehniskās uzraudzības aģentūrai saistībā ar vadītāju apliecību izsniegšanu (3700), apmaiņu (4300), atjaunošanu(550) un braukšanas mācību atļaujas izsniegšanu (400), apmaiņu (50) un atjaunošanu (20):  C = (5,37 x 0,16) x (8550 x 1) = 7346 *euro*  Atbilstības izmaksas aģentūrai saistībā ar vadītāju apliecību un braukšanas mācību atļaujas izsniegšanu, apmaiņu un atjaunošanu veido 10 059 *euro*.  Noteikumu projekta 26. un 37. punkts. Teorētiskā eksāmena protokola (4200) un vadīšanas eksāmena protokola (4700) aizpildīšana:  C = (5,37 x 0,08) x (8900 x 1) = 3823 *euro.* |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | 1. Ministru kabineta noteikumu projekts "Noteikumi par prasībām komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību" (Valsts sekretāru 26.04.2018. sanāksmes protokola Nr.17 29.§ VSS - 411) paredz atzīt par spēku zaudējušiem Ministru kabineta 2010. gada 2. marta noteikumus Nr. 206 „Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību”.  Ministru kabineta noteikumu projektā tiek:   1. precizēti kategoriju un grupu nosaukumi; 2. precizēta apmācības programma, lielāku uzmanību pievēršot traktortehnikas praktiskai vadīšanai un ikdienas apkopei.   2. Ministru kabineta noteikumu projekts „Grozījumi Ministru kabineta 2017. gada 6. jūnija noteikumos Nr. 313 “Traktortehnikas un tās piekabes reģistrācijas noteikumi”” (Valsts sekretāru 31.05.2018. sanāksmes protokola Nr.21 27.§ VSS-541). Ar grozījumiem tiks precizētas traktortehnikas grupas un apakšgrupas.  3. Ministru kabineta noteikumu projekts „Grozījumi Ministru kabineta 2015. gada 2. jūnija noteikumos Nr. 279 „Ceļu satiksmes noteikumi”” (Valsts sekretāru 21.06.2018. sanāksmes protokola Nr.24 21.§ VSS-629). Ar grozījumiem tiks precizēti nosacījumi saistībā ar braukšanas mācību atļaujām traktortehnikai.  4. Ministru kabineta noteikumu projekts „Grozījums Ministru kabineta 2018. gada 17. aprīļa noteikumos Nr. 225 “Valsts tehniskās uzraudzības aģentūras maksas pakalpojumu cenrādis””. Ar grozījumu tiks noteikts jauns maksas pakalpojums cenrādī par mācību atļaujas noformēšanu un izsniegšanu. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana.  Noteikumu projektu iztrādes laikā tika organizētas vairākas Traktortehnikas darba grupas sanāksmes un informācija par to laiku ievietota tīmekļa vietnes [www.zm.gov.lv](http://www.zm.gov.lv) sadaļā “Darba plāns kalendārā”. |
| 2. | Sabiedrības līdzdalība projekta izstrādē | Noteikumu projekta izstrādes gaitā notikušas konsultācijas ar šādiem sabiedrības pārstāvjiem:  1) biedrību „Zemnieku saeima”;  2) biedrību „Lauksaimnieku organizāciju sadarbības padome”;  3) biedrību “Lauksaimniecības statūtsabiedrību asociācija”;  4) biedrību “Latvijas Neatkarīgo mežizstrādātāju asociācija”;  5) biedrību “Latvijas Lauksaimniecības kooperatīvu asociācija”;  6) biedrību „Lauksaimniecības tehnikas ražotāju un tirgotāju asociācija”.  7) biedrību „Latvijas ceļu būvētājs”;  8) SIA „Latvijas Lauku konsultāciju un izglītības centrs”;  9) profesionālās izglītības kompetences centru “Ogres tehnikums”;  10) profesionālās izglītības kompetences centru “Smiltenes tehnikums”;  11) profesionālās izglītības kompetences centru “Priekuļu tehnikums”;  12) Aizkraukles profesionālā vidusskolu;  13) Valsts Kandavas lauksaimniecības tehnikumu.  Noteikumu projekts sabiedriskajai apspriešanai no 01.03.2018. līdz 09.03.2018. tika ievietota tīmekļa vietnē [www.zm.gov.lv](http://www.zm.gov.lv)  Noteikumu projekts 2018. gada 5. martā elektroniski tika nosūtīts saskaņošanai iepriekš minētajiem sabiedrības pārstāvjiem. |
| 3. | Sabiedrības līdzdalības rezultāti | Sabiedrības pārstāvji atbalsta noteikuma projektu, jo par tīmekļa vietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti.  Saskaņošanas laikā iebildumi no sabiedrības pārstāvjiem un nevalstiskajām organizācijām netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tehniskās uzraudzības aģentūra un Valsts policija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Jānis Dūklavs

Bumbuls 67027184

[adris.bumbuls@zm.gov.lv](mailto:adris.bumbuls@zm.gov.lv)